Entente Izeg / RFCUL
D'Entente Izeg/RFCUL war eng Entente tëscht den Dammenekippe vum Izeger Veräin FC Blo-Wäiss Izeg an dem Stater Veräin Racing FC Union Lëtzebuerg.

D'Entente Izeg/RFCUL huet bestane vun der Saison 2006/07 bis d'Saison 2008/09 a si huet wärend deenen 3 Joer an der 1. Liga vum Lëtzebuerger Dammefoussballschampionat gespillt.

Hir Heem-Matcher hu s'um Stade Albert-Kongs zu Izeg respektiv am Stade Camille Polfer, dem fréieren Aris-Terrain, zu Bouneweg ausgedroen. Vereenzelt gouf och nach um Stade Achille Hammerel, dem fréieren Union-Terrain gespillt.

Wat d'Trikoten ubelaangt, sou war déi 1. Uniform: bloen Trikot (Broscht) mat wäissen Äerm, blo Box, blo Strëmp. Déi 2. Uniform bestoung aus engem hellbloen Trikot, enger wäisser Box an hellbloe Strëmp.

Gréisst Erfolleger waren 2007/2008 den Titel vum "Lëtzebuerger Vizechampion" am lëtzebuergeschen Dammefoussballchampionat, a Finalist vun der Coupe de Luxembourg. Ausserdeem konnt den Titel vum "Lëtzebuerger Hale-Champion 2008" (Futsal) verbucht ginn.

D'Zesummenaarbecht vun der Izeger Dammenekipp mat de Meedercher vum RFCUL gouf no der Saison 2008/09 opgeléist, an dëst mat enger 3. Plaz am Championnat.

Statistik:

Saison 2006/2007 1. Liga: 3. Plaz/ 8, 35 Punkten
Saison 2007/2008 1. Liga: 2. Plaz/10, 49 Punkten / Lëtzebuerger Hale-Champion 2008 (Futsal)
Saison 2008/2009 1. Liga: 3. Plaz/10, 36 Punkten

Izeg huet sech fir d'Saison 2009/2010 mat Bous zesummegedoen (Entente Izeg/Bous) wärend den RFCUL elo mat enger eegener Dammenekipp um Championnat deelhëlt.

Lëtzebuergesch Foussballclubententen
Gemeng Hesper
Stad Lëtzebuerg